Ľ. Vážny, poslanec: (2004-12-02):
Podľa doterajšieho znenia zákona č. 610/2003 o elektronických komunikáciách a na základe skúseností z výberových konaní má právo používať frekvencie. Súčasná právna úprava neumožňuje vyžadovať úhradu za právo používať frekvencie v trhovej cene, nezohľadňuje náklady na správu frekvencií, plánovanie, koordináciu a pokračovanie používania frekvencií. Dohľad nad používaním frekvencií vrátane potrebných meraní, skúšok a prieskumov zlučiteľnosti na zaručenie efektívneho a bezporuchového použitia frekvencie. Navrhovaná právna úprava sa týka časti zákona, ktorá upravuje spôsob úhrady za právo používať frekvencie a súvisiace povinnosti dotknutých subjektov. Doplnením slova „opakovaná“ v § 33 ods. 2 sa upresní spôsob platenia úhrad za frekvencie s cieľom odstrániť rozpor v súčasnom znení, ktoré komplikuje výklad spôsobu platenia úhrad za frekvencie. Táto zmena umožní vyberať jednorazovú úhradu vo výške ponúknutej žiadateľom vo výberovom konaní a opakované úhrady vo výške stanovenej sadzobníkom. Ďalej sa v § 34 ods. 1 dopĺňa prípad, kedy je možné zrušiť povolenie na prevádzkovanie rádiového zariadenia, čím sa umožní Telekomunikačnému úradu Slovenskej republiky zrušiť povolenie nielen po neuhradení jednorazovej úhrady, ale aj po neuhradení opakovanej úhrady. Predkladaný návrh novelizácie zákona nepredpokladá zvýšenie nárokov na finančné prostriedky zo štátneho rozpočtu, ale, naopak, umožní napríklad pri udelení frekvencií pre FWA 3,5 GHz prijať do štátneho rozpočtu v roku 2005 sumu alebo cenu určenú zodpovedajúcu trhovej cene ponúknutej žiadateľom o pridelenie frekvencie vo výberovom konaní. Na záver chcem zdôrazniť, že tento návrh novely zákona o elektronických komunikáciách nemá vytvárať Národnej rade Slovenskej republiky priestor na jeho obsiahlejšiu zmenu, ale jeho úlohou je upraviť len tento konkrétny problém, neriešením ktorého by Telekomunikačný úrad Slovenskej republiky nielenže nemohol ukončiť výberové konania na prideľovanie frekvencií, ale štát by prišiel aj o významný príjem do štátneho rozpočtu. V tejto súvislosti je taktiež veľmi významná aj skutočnosť, že prijatím takejto novely zákona a následným úspešným ukončením výberového konania, čo je základným cieľom tohto zákona, môžu byť predmetné frekvencie využívané cca od mája 2005. A naopak, neprijatím predkladanej novely zákona nebudú môcť byť predmetné frekvencie využívané minimálne jeden rok a viac a na Slovensku nevyužijeme plnohodnotne celé spektrum možností na prenos dát. Návrh novely schválila Legislatívna rada vlády a aj vláda Slovenskej republiky na svojom zasadnutí včera, t. j. 1. decembra 2004. Legislatívna rada upozornila na určitý problém medzi výkladom pojmov jednorazová a opakovaná úhrada, hoci odbornej verejnosti sú tieto pojmy jasné. Ale akceptujeme stanovisko Legislatívnej rady vlády, a preto s cieľom vyvarovania sa rôznych výkladov v prípade budúcich právnych sporov zjednoznačňujeme pozmeňujúcim návrhom, ktorý predloží kolega Janiš, aj túto problematiku. Chcem ešte raz upozorniť, tak ako pri prvom čítaní, že ambíciou tejto novely je definícia konkrétnych pravidiel výberového konania a nie inej úpravy. Otvorením zákona č. 610/2003 Z. z. je vytvorená legálna možnosť iných zmien tohto zákona. Chcem vás však poprosiť a požiadať, vážené panie kolegyne a páni poslanci, aby ste svoje právo zmien v tomto zákone uplatnili až v roku 2005 pri jeho očakávanej veľkej novele, pretože akýmikoľvek nevhodnými zásahmi môžeme narušiť krehkú rovnováhu, ktorú sa nám podarilo v zákone o elektronických komunikáciách medzi operátormi a užívateľmi vytvoriť. A v prípade, že by sa vyskytoval pozmeňujúci návrh, ktorý by výrazným spôsobom uprednostnil jedného operátora pred druhým, resp. by narušil citovanú rovnováhu, som pripravený ako predkladateľ tohto zákona v zmysle § 95 rokovacieho poriadku vziať späť tento návrh zákona. Vážené kolegyne, vážení kolegovia, dovoľujem si vás požiadať o podporu tohto zákona. Ďakujem za pozornosť.